
I. ОБЩА ХАРАКТЕРИСТИКА НА ДИСЕРТАЦИОННИЯ ТРУД
1. Актуалност на темата
Прилагането на агроекологични практики от земеделските стопани  е предпоставка за  устойчиво селскостопанско развитие и опазване на околната среда. Множеството деградационни процеси в природата, в резултат от човешката дейност, налагат търсенето на иновативни решения за смекчаване последиците от изменението на климата. Примери за това са загубата на естествени местообитания, намаляване на биологично разнообразие, влошаване на почвеното здраве,  увеличаващия се натиск върху природните екосистеми и други. Един от начините за решаването на тези проблеми е прилагането на иновативни модели на договорни отношения за предоставянето на агроекологични обществени блага (АЕОБ). Актуалността на темата на дисертацията се определя от непрекъснато повишаващите се предизвикателства свързани с изменението на климата и необходимостта от прилагането на устойчиво управление на природните ресурси. 
Селското стопанство е основен източник и потребител на агроекосистемните  блага, в резултат на което заема ключово място в усилията насочени към постигането на устойчиво развитие и  управление на природните ресурси. През 1992 г.  се предприема широкомащабна реформа в Общата селскостопанска политика (ОСП) на Европейския съюз (ЕС), като се променя подхода свързан с подкрепата на земеделските стопани (ЗС). Определят се за първи път стимули насочени към опазване на околната среда и  подобряване качеството на храните. Има изследвания, които показват, че в следващите периоди не се наблюдават категорични положителни ефекти върху биоразнообразието и други елементи на околната среда (European Court of Auditors, 2011). С цел повишаване на ефективността и подобряване на екологичната насоченост е необходима промяна в ОСП и обвързване на прилаганите стимулите с постигнати резултати. 
За периода 2023-2027 г. ОСП на ЕС, чрез прилагането на стратегически планове за развитие на земеделието, предоставя възможност за допълнително стимулиране и внедряване на иновативни модели на договори за предоставяне на АЕОБ. Все повече внимание се обръща на начина, по който земеделските стопани взимат управленски решения. Обвързването на стимулите за предоставяне на АЕОБ от земеделските стопани с постигането на резултати, е възможност за подобряване на ефективността при разходването на публични средства. За постигането на тези резултати е необходима промяна на съществуващите модели  на договорни отношения с иновативни за предоставяне на АЕОБ.
Актуалността на дисертацията се определя от съчетаването на различни процеси, ключови документи и фактори в земеделието. Основните от тях са: 
· Развитие и реформиране на ОСП на ЕС в посока предоставяне на АЕОБ; 
· Европейският зелен пакт като част от архитектурата на ЕС;
· По-ефективно използване и разпределяне на публичните средства в земеделието чрез преминаване към договорни отношения, при които плащането е обвързано с постигането на конкретни резултати;
· Нуждата от актуални изследвания в България  насочени към подобряване на ефективността на договорните отношения при предоставяне на AEOБ;

2. Теза, цел, задачи и ограничения на дисертационния труд
Теза на дисертационния труд: Промяната на договорните отношения за предоставяне на АЕОБ в рамките на ОСП  от традиционни - базирани на плащания на площ, към иновативни - базирани на резултати, ще повиши ефективността при предоставянето на АЕОБ.
Цел на изследването: Целта на дисертационния труд е да се идентифицират, изследват и адаптират подходящи иновационни модели на договорни отношения, които да повишат ефективността на договорите при доставка на АЕОБ.
За изпълнението на целта е предвидено решаването на следните задачи:
· Да се изследват теоретичните основи на агроекологичните блага и иновационните  модели на договорни отношения  за доставка на АЕОБ;
· Да се анализират нагласите на земеделските стопани за участие в иновационен модел на договорни отношения за доставка на АЕОБ;
· Да се тестват иновационните модели, свързани с договорните отношения за предоставяне на АЕОБ;
· Да се изследват възможностите за въвеждане на финансови стимули за доставка на АЕОБ, базирани на постигнати резултати за намаляване на водната ерозия;
· Да се разработят препоръки за подобряване на договорните отношения за предоставяне на АЕОБ.
Предмет на изследването са иновационните модели на договорни отношения за доставка на АЕОБ от земеделските стопани.
Обект на изследване са земеделските стопанства в растениевъдството, отглеждащи полски култури, трайни насаждения и пасища.
Обхват
Обхватът на дисертацията включва:
· Разглеждат се четири иновационни договорни модела за доставка на АЕОБ - договор с екологична клауза за владение на земя; договор свързан с резултат; колективен договор; договор свързан с веригата на стойност. Петият е смесен – хибриден договорен модел, който включва различни характеристики от четирите иновационни модела.
· Договорните отношения не се разглеждат като стриктни и конкретни юридически форми и процеси, а като предмет и цел, които могат да бъдат използвани в стратегическото планиране на ОСП, за да се подобри ефективността при предоставянето на АЕОБ.

Ограничения
Дисертационният труд поставя следните ограничения:
· Изследват се растениевъдните земеделски стопанства, бенефициенти по ПРСР 2014-2020 г., отглеждащи полски култури, трайни насаждения и пасища;
· Анкетното проучване и казусните изследвания са проведени на територията на България, в периода май-юни 2022 г.  
II. СТРУКТУРА И СЪДЪРЖАНИЕ НА ДИСЕРТАЦИОНННИЯ ТРУД
Дисертационният труд съдържа увод, четири глави, заключение, списък на използваната литература и приложения. Структурата на изложението включва:

III. КРАТКО ИЗЛОЖЕНИЕ НА ДИСЕРТАЦИОННИЯ ТРУД
[bookmark: _Toc196748157]ПЪРВА ГЛАВА. ТЕОРЕТИЧНИ ОСНОВИ НА АГРОЕКОЛОГИЧНИТЕ БЛАГА И ИНОВАЦИОННИТЕ МОДЕЛИ
	1.1. Същност на АЕОБ
В   тази глава са представени теоретичните основи на агроекологичните блага. В селското стопанство се използват ресурсите и услугите на отделните екосистеми, за да се оптимизира и подобри производствения процес на храна (Nyström et al., 2019). Засиленият интерес към агроекосистемните услуги е породен от концепцията за устойчиво аграрно развитие. Концепцията за екосистемните услуги възниква в рамките на глобалната екологична наука и политиката за устойчиво развитие. Според нея това са всички ползи, които хората получават от екосистемите (Millennium Ecosystem Assessment, 2005). Екосистемните услуги се разделят на четири основни категории: снабдяващи, регулиращи, поддържащи и културни. В рамките на тази обща концепция земеделските екосистеми предоставят както храна, така и услуги и блага, като опазване на почвите, регулиране на водните потоци и поддържане на биоразнообразието.
От екосистемните услуги се извежда по-тясното понятие „агроекологични блага“. По своята същност агроекологичните блага представляват всички екосистемни услуги, произтичащи конкретно от агроекосистемите (OECD, 2001; FAO, 2019). Тези блага включват както частни (храна, биомаса и други), така и обществени ползи (опазване на ландшафта, биоразнообразието и други). Те са резултат от многофункционалния характер на земеделието, където наред с производството на храни се генерират и ценни екологични и социални ползи (OECD, 2001).
В рамките на агроекологичните блага, агроекологичните обществени блага (АЕОБ) представляват специална група. Те се характеризират с икономическите свойства на обществено благо – неконкурентност и неизключваемост (Cooper et al., 2009; OECD, 2001). Типични примери за АЕОБ са поддържането на ландшафта, опазването на биоразнообразието, съхранението на почвеното плодородие и други.
В съвременните условия държавните финанси се свързват най-вече с осигуряването на публични блага, които задоволяват обществени потребности. Публичното стопанство ги осигурява чрез прилагането на различни инструменти. Частното стопанство извършва стопанска дейност с цел максимизиране на печалба. Обществените блага ( Беев и кол.,2021) по своята същност се характеризират с:
· липса на делимост – потребяват се общо от всички индивиди; 
· липса на икономически механизъм за ограничаване на потреблението; 
· липса на конкурентни отношения между отделните потребители. 
Проведени изследвания в рамките на ЕС обобщават и категоризират обществените блага, които могат да бъдат предоставяни от земеделските стопанства в резултат от осъществяване на производствена дейност (Cooper  et al., 2009). Европейската политика разглежда предоставянето на публични блага като обществени ползи. Това са положителни външни ефекти, които трябва да бъдат насърчавани чрез намесата на публичния сектор. Съществува широк консенсус сред икономистите, че предоставянето на обществени блага е оправдание за провеждането на определени фискални политики. От ортодоксална гледна точка разпределението на обществените блага изразява дефицита в потреблението. 
Селскостопанско производство в ЕС осигурява широк обхват и разнообразие от обществени блага. В доклад до Европейската комисия (ЕК)  (Cooper et al., 2009) се дефинират и класифицират най-подходящите обществени блага. За целите на изследването се приемат същите агроекологични обществени блага, а именно: биоразнообразие, почвено здраве, устойчивост на природни опасности, качество и сигурност на продуктите, задържане на вода и други. 
	В тази част се разглеждат инструментите за предоставяне на АЕОБ. Това са  механизми с помощта, на които се регулира или стимулира поведението на всички ползватели на земеделска земя (земеделски стопани, собственици и други). Целта е да се постигне подобряване на околната среда. Според икономическата теория и практика в ЕС инструментите за предоставяне на АЕОБ се класифицират в няколко основни групи (Cooper et al., 2009; OECD, 2020; Prager et al., 2020; CONSOLE, 2022). Това са финансови стимули, договорни модели, регулаторни инструменти, пазарни механизми и доброволни инициативи.

1.2. Същност на иновациите за предоставяне на АЕОБ
	В тази част от дисертацията се разглеждат иновациите в контекста на прилаганите договорни отношения за предоставяне на АЕОБ. В резултат от развитието на агроекологията като наука и земеделски практики се появява нова концепция, теория, фокусирана върху мултифункционалното значение на селското стопанство. По този начин започва да се обръща повече  внимание на значителната му роля за доставяне на агроекологични блага (Banks et al, 2000).  Земеделските стопани извършват своята дейност в резултат на икономическата инициатива и провежданата селскостопанска политика (Evans, 1990). Успешното прилагане на определена политика не винаги е предпоставка за получаване на добри резултати. Научният интерес е съсредоточен върху участието на земеделски стопани в агроекологични мерки (Falconer, K, 2000). 
	Иновацията е свързана с разработването на нов или подобрен продукт, стока, услуга, процес и метод в практиката или организацията, която ще доведе до повишаване на ефективността, било тя икономическа, социална или екологична (Николов и кол., 2014). В проекта на ИАИ „Управление на иновациите в земеделието“ (2014 г.) се разглеждат няколко основни видове иновации: продуктови, процесни, пазарни  и организационно управленски. Иновациите, насочени към екологията като концепция съществува отскоро. Те възникват в резултат от търсенето на решения за намаляване на отрицателното въздействие на земеделските практики върху околната среда. Иновациите в земеделието са от решаващо значение за справяне с предизвикателствата от недостига на ресурси, замърсяването на въздуха, дефицита на вода, почвена ерозия и други. 
В дисертацията иновацията се разглежда като начин да се повиши ефективността при прилагане на нови модели на договорни отношения за предоставяне на агроекологични блага между различни заинтересовани страни. Разгледаните иновационни модели на договорни отношения за доставка на АЕОБ са иновативни за България, защото не са масово разпространени и не се прилагат като инструменти от ОСП.
1.3. Икономика на договорните отношения за предоставяне на АЕОБ
	В тази част се разглеждат въпросите свързани с икономиката на договорните отношения за предоставяне на АЕОБ.  В теорията и практиката се анализират различни договорни отношения. Една от причините за това различие е свързано с размера на транзакционните разходи. По този начин при избора на определен модел на договорно отношение се цели минимизиране на тези разходи, с цел подобряване на ефективността при предоставяне на АЕОБ. Различните модели на договорни отношения имат различни нива на приходи и разходи, затова е необходимо да се избере най-подходящата и ефективна договореност. Всеки земеделски стопанин извършва своята селскостопанска дейност при различни условия. От друга страна всеки стопанин има индивидуални предпочитания. В някои случаи  определени АЕОБ изискват прилагането на колективни действия, като при други е възможно прилагането и на индивидуални - частни действия.  Няма универсален модел за приложение на договорни отношения. Предоставянето на АЕОБ от земеделските стопани е свързано с допълнителни разходи, вкл. транзакционни. Размерът на тези разходи има съществено значение, защото пряко влияе върху финансовия резултат и ефективност на земеделското стопанство. 
Икономиката на договорните отношения (ИДО) е част от икономическата теория, която изучава договорните отношения. В рамките на ИДО се изследват и управляват отношенията  между икономическите страни/агенти. Целта е да се минимизират разходите и/или да се повишат приходите, с което ще се подобри ефективността. ИДО е тясно свързана с теориите за транзакционните разходи и оптимизирането им. Основните аспекти на икономиката на договорните отношения се свързват с отделни елементи като:
· роля на договорните отношения;
· адаптация към променящата се среда;
· регулиране на договорни отношения;
· управление на транзакционните разходи;
· други;
Бюджета на ЕС насочен към въвеждането на плащания за предоставяне на АЕОБ е приблизително 48,5 милиарда евро за периода 2023-2027 г. (ЕК, 2021). Европейските данъкоплатци имат очакване тези средства да бъдат изразходвани максимално ефективно. Ефективността в контекста на доставянето на агроекологичните блага се отнася до степента, с която предоставянето на тези услуги постигат определени цели. Те могат да бъдат дефинирани като екологични, икономически и социални цели,  насочени към устойчиво развитие на селското стопанство. Като термин ефективността при доставянето на АЕОБ означава степента, до която агроекологичните блага (биоразнообразие, почвено здраве, качество на водата и други) осигуряват и постигат желаните резултати. Дадена агроекологична  стратегия като например диверсификация на културите, когато води до подобряване на почвеното здраве и намаляване на замърсяването на почвите, е ефективна. От друга страна термина „ефикасност“ означава постигането на тези резултати с използването на минимални разходи и ресурси. 
В практиката има много примери за повишаване на ефективността при доставка на АЕОБ. Това може да бъде свързано с въвеждането на различни плащания за агроекологични услуги – финансови стимули за земеделските стопани, които прилагат екологични практики или стимули за собствениците на земя. Друг пример е използването в земеделието на прецизни технологии като сензори, дронове, вкл. анализ на данни за торене, намаляване на отпадъците и подобряване на произведената продукцията. Трети пример е увеличаване на добавената стойност на продукти чрез въвеждане на сертифициране: био, агроекологично или друго. 
[bookmark: _Toc196748166]Ефективността при доставката на агроекологични блага е от решаващо значение за устойчивото развитие на селското стопанство. Тя трябва да съчетава икономически, екологични и социални ползи, като оптимизира използването на ресурси и прилагането на добри практики. Един от инструментите за въздействие върху ефективността при доставка на АЕОБ е подобряване на договорните отношения
1.4. Роля на договорните отношения за предоставяне на АЕОБ
В тази част се разглежда ролята на договорните отношения в селското стопанство за предоставяне на АЕОБ. Внедряването на иновационни модели на договорни отношения като инструмент за доставка на агроекологични блага в земеделието има своите специфични особености. В ЕС всяка държава членка има национално договорно правно. То включва законодателство и норми. Тези национални договорни отношения обаче имат общи договорни характеристики, които позволяват формулирането на споразумения. 
Системата за аграрно управление включва отделни страни, връзки, интереси, цели, възможности, позиции, зависимости и други. Земеделският стопанин управлява ресурси, технологии и извършва производствена дейност. Другата страна са собствениците на поземлените ресурси. Те са заинтересовани от ефективното управление, използване и съхранение на почвата. Третата страна са бизнеси свързани с материали, финанси, техника, крайните потребители и други. Всички те налагат социално-икономически и екологични стандарти. Следващите участници в този процес са жителите или дори посетителите на селските райони. Те „поставят“ различни условия за природосъобразна и социално-отговорна производствена дейност. На последно място е държавната и общинската местна власт. Те подпомагат инициативи за аграрна устойчивост и налагат задължителни производствени стандарти. „Иновативните договорни отношения могат да насърчат проактивно адаптиране на прилаганите дейности и практиките от земеделските стопани. Да стимулират генерирането на идеи или иновации в предоставянето на агроекологични блага“ (Prager et al., 2020.). 
Според някои изследователи плащанията, базирани на постигнати резултати, измерват постигнатите ползи за климата или околната среда. В резултат от това схемите базирани на резултати се приемат за по-ефективни, защото предоставят стимули за подобряване (Bartkowski et al., 2021). От своя страна това позволява проектирането на интервенции, които са насочени към съответните местообитания.  По този начин се осигурява икономии от мащаба (Franks, 2011). Договорите по веригата за създаване на стойността се основават на пазарния капацитет свързан с производството на дадена стока (Manyise et al., 2021). Тези модел на договорно отношение  се основава на нарастващия интерес от крайните потребители  и/или бизнеса като подчертава подкрепата си относно предоставянето на обществени блага. „Договорите с екологични клаузи за владение на земя са насочени към дългосрочни споразумения. Тези споразумения са се доказали като по-ефективни във времето“ (Tseng et al., 2020; https://www.iae-bg.com/wp-content/uploads/2024/07/E-Book-PRADO-D.-Nikolov-1.pdf ). В резултат от анализ на научната литература в дисертацията разглеждам следните иновационни договорни отношения за подобряване предоставянето на АЕОБ:
· договори свързани с постигнат резултат;
· колективни договори;
· договори с веригата на доставки за създаване на стойност; 
· договори с екологични клаузи за владение на земя; 
· смесен договор;
В резултат от направения анализ  извеждам дефиниция за иновационен  модел на договореност за доставка  на АЕОБ: това е форма на споразумение между различни страни (частни, публични или смесени), който регулира отношенията им относно ефективното предоставянето на агроекологични блага в селското стопанство по един нов за съответната страна начин.
1.5. Агроекологични иновационни модели на договори за предоставяне на АЕОБ
В настоящата дисертация се  изследват пет иновационни модели на договорни отношения за доставка на АЕОБ. Те се базират на теорията и практиката в ЕС. 
Договорът свързан с постигнат резултат  включва определени критерии, които трябва да бъдат постигнати. Те зависят от съгласуваността на страните по този договор. За тази цел  е необходимо определянето на базово равнище и съответните следващи по-високи нива, които трябва да бъдат достигнати. Системите за плащане и мониторинг включват специфичен механизъм за наблюдение и оценка дали показателите  се достигат  или не. Важно е наличието на предварителна информираност. Тя е полезна за земеделските стопани от гледна точка успешни примери, практики и постигнати резултати от техни колеги. При договора базиран на постигнати резултати земеделските стопани получава плащане само при достигнати показатели. Това могат да бъдат  агроекологични, климатични или други. Възможно е да се прилагат решения относно управленските практики за опазване на околната среда. Използват се за критерии предварително избрани индикатори, системи за оценяване, наблюдение или други показатели. С тяхна помощ се доказват достигнатите нива и покритите критерии. Възможно е въвеждането на смесени модели за стимулиране или бонус система. Комбинации между плащания за извършени агроекологични дейности, ниски или по-високи постигнати резултати може допълнително да стимулира подобряването на ефективността на договорните отношения за доставка на АЕОБ.
Рискът от неизпълнение е по-висок при договора базиран на постигнати резултати в сравнение с договор основан само на прилагани агроекологични практики. Възможно е земеделският стопанин да прилага определени агроекологични дейности, но да не може да покрие въведените нива на показате. 
Следващият разглеждан иновационен модел на договорни отношения за доставка на АЕОБ е колективният. Това може да е обединение между група или организация на земеделски стопани. Второто нещо, което изискват колективните договорни отношения, е стандартизиране и съгласуване  на отделните индивидуални действия.  Познаването на географския район и характеристиките на ландшафта съща са важен елемент за успешното прилагане на колективните договори. Земеделските стопани, които поемат ангажимент и участват в колективна договореност, са собственици или наематели на земеделска земя. Тяхното участие зависи от условията на другия модел на договореност: този свързан с владеенето на земи. Там действат други клаузи, срокове и задължения. Силата на колективното договаряне се крие в по-голямото му въздействие върху околната среда, мащаба на изпълнение. Колективното изпълнение предлага възможности за смесено финансиране и диференциране на задълженията и получените стимули. 
Третият модел на иновативно договорно отношение за доставка на АЕОБ са договорите по веригата на доставки за създаване на стойност. Специфичността на този модел на договореност е ангажимента за осигуряването на  екологични и/или климатични ползи, свързани с производството на даден продукт. При това договорно отношение производството на АЕОБ се постига чрез специфични задължения. Те включват договори между земеделски стопани, преработватели, търговци на едро, дистрибутори и други страни. Производителите са възнаградени от пазара, получавайки премия, при положение, че крайните потребителите са готови да платят за този продукт. Това означава, че потребителите са информирани и имат ясна представа за връзката между готов продукт и АЕОБ. Важно при този модел на договореност е да се даде на земеделските стопани стабилна позиция в преговорния процес. Важен е начина, по който организациите на стопаните могат да преследват екологични цели в съответствие със спазване на правилата за конкуренция. Тази несигурност може да се окаже спирачка за усилията на земеделските стопани да получат справедлив дял във веригата на стойността. Възможно е разработването на подходящ етикет. Предимствата на този подход за устойчиво етикетиране са: намаляване на информационната асиметрия между потребителите и производителите. Унифициран, лесно разграничим и максимално информиращ са една част от успешните характеристики на един бъдещ агроекологичен етикет. 
Четвъртият модел на иновативно договорно отношение за доставка на АЕОБ е договор с екологична клауза за владение на земя. Основно той се свързва със спазването на определени правила насочени към регулиране поведението на отделните страни. Договорът с екологична клауза за владение на земя е вид договорно отношение между собственика на земеделска земя и земеделския стопанин. Първият е склонен да получи по-нисък наем, съгласно обичайните споразумения за владение на земята, за да компенсира допълнителните усилия на земеделския стопанин. Този тип договореност може да се прилага в райони с по-слабо изразена конкуренция. По този начин ще се стимулират допълнително земеделските стопани, които ще получат косвено финансиране от собствениците на земеделска земя т.е като получават по нисък наем.  Възможно е прилагането на договор с екологична клауза и в райони с голям брой стопанства. Там земеделските стопани са склонни да приемат допълнителни условия с цел добавяне на повече площ към своите стопанства.  
	При екологичния договор за владение на земя фокусът е върху аспектите на околната среда, които са извън законовите изисквания при производството  на земеделска продукция. Договорът определя екологосъобразни практики за управление на наетата земя, за да могат да се постигат агроекологични цели. Това могат да са практики за защита на водите, подобряване на ландшафта, опазване на биологичното разнообразие, намаляване на въглеродните емисии и други.
Последният пети модел на договорни отношения за доставка на АЕОБ е смесеният. Всеки един от четирите основни модела иновативни договорни отношения има специфични отличителни характеристики. Различни фактори, условия и елементи оказват както положително, така и отрицателно влияят върху нагласата и готовността за вероятно бъдещо участие на земеделските стопани в един тях. Прилагането в практиката на смесен модел на договор, базиран на комбинация от различни характеристики на четирите основни модела на договорни отношения, ще подобри ефективността и резултатите при предоставяне на АЕОБ. Важно е да се посочи, че всеки договор е уникална комбинация от характеристики. Всеки договор е набор от безкраен избор от опции, търсейки най-добрата комбинация за всеки отделен участник и ситуация. 
При практическото прилагане на тези договори е възможно въвеждането на минимално ниво на плащане. Това може да бъде комбинирано с гаранция и/или прилагане на „бонус система“ за колективна договореност и постигнати резултати, вкл. екологично етикетиране на произведените продукти. По този начин прилагането на различни стимули ще минимизира фактора риск и ще увеличи положителните нагласи сред земеделските стопани за бъдещо участие. Разработването на подходящи индикатори, в зависимост от големината и структурата на стопанството, са също елементи, които ще окажат своето бъдещо влияние върху прилагането на агроекологични практики. Това ще стимулира всеки един стопанин да повишава своята ефективност. Разработването на универсален модел на договорно отношение за прилагане в практиката е неприложимо. Всяка една ситуация и цел изискват строго определен индивидуален подход.

В рамките на тази глава е разработена методическа рамка на изследването. Тя дава възможност да се постигнат поставените задачи посредством избраните в дисертацията методи. В дисертационният труд се поставят пет задачи. В рамките на системният подход се използват качествени и количествени методи. Качествените методи включват литературен преглед, анкетно проучване, казусни изследвания и SWOT анализ. От количествените методи се прилагат логистичен модел с регресии, математически модел в комбинация със сценариен анализ за намаляване на водната ерозия, включително  и инвестиционен анализ. С прилагането на тези методи ще се решат поставените задачи и ще се потвърдят или отхвърлят работните хипотези. В схема 1  е представена основната методология на изследването.
Схема 1 Методология на изследването
[image: ]
Източник: Авторово изследване

Първата задача е свързана с изследване на теоретичните основи на агроекологичните блага и иновационните модели на договорни отношения за доставка на АЕОБ.   В тази връзка се използва метода на преглед и анализ на научната литература.  Той се съдържа в първа глава на дисертацията. Този анализ включва преглед на публикации на близо 50 български и 276 чуждестранни автори,  включително документи свързани с ОСП. Допълнително се разглеждат публикации свързани с прилагането на инструменти за предоставянето на  АЕОБ, екоситемните услуги и  транзакционните разходи. Изследва се икономиката на договорните отношения и ефективността при предоставяне на АЕОБ. В резултат на анализа се установяват четири основни модел на договорни отношения и пети, който е смесен. 
Втората задача е свързана с анализ на нагласите на земеделските стопани да участват в нови модели на договорни отношения за доставка на АЕОБ. Поради дефицита на информация се използва метода на анкетното проучване. В анкетното проучване участват   земеделски стопани, бенефициенти по мярка 10 „Агроекология и климат“ от ПРСР 2014 – 2020 г. Анкетата е проведена в периода май-юни 2022 г. През кампания 2022 земеделските стопани, подали заявление по схемата за единно плащане на площ (СЕПП) са 54465 броя. От тях по мярка 10 „Агроекология и климат“ са кандидатствали 4722 броя.  В  анкетното проучване взимат участие 150 земеделски стопани. Стандартна грешка на получените данни от анкетното проучване е в размер на 12 %.  Нивото на покритие  е 95 %. Това означава, че проведеното анкетно проучване има своите научни приноси и надеждност на получените данни и изведени изводи.
Третата задача е свързана с тестването на иновационните модели, свързани с договорните отношения за предоставянето на АЕОБ.  С прилагането на частично пропорционален логистичен модел с регресия, допълнително се задълбочава анализа и се обобщават събраните данни от  проведеното анкетно проучване. С използването на логистичния модел се извеждат факторите, които оказват положително влияние върху нагласите на земеделските стопани при бъдещо им участие в един от четирите модела на договорни отношения. Така при бъдещо разработване на схеми и договорни отношения за предоставяне на АЕОБ могат да се вземат под внимание редица фактори, които биха спомогнали за успешното им прилагане.  Данните на частично пропорционалния логистичен модел, се обработват с помощта на софтуера IBM SPSS Statistics с версия  26.0. 
Допълнително за решаването на третата задача се използва и метода на казусните изследвания чрез въпросник. Изследват се агроекологични договорни отношения извън обхвата на ОСП, който са идентифицирани с помощта на анкетното проучване. Това са три казусни изследвания от България. Събирането  на данни става чрез предварително разработен въпросник. Той включва типа на използвано договорно отношение, засегнатите АЕОБ,  участници, условия, рискове и други. Всеки един от участниците определя силните, слабите страни, възможностите и предизвикателствата от участието си в договорното отношение на база SWOT анализ. В казусните изследвания участват две земеделски стопанства (ЗС) и една организация на производители на територията на страната. В първият казус  ЗС прилага договорно отношение свързано с постигането на резултат при поддържане на постоянно затревени площи. Вторият казус разглежда ЗС, което е страна по договор с екологична клауза за владение на земя. Третият казус разглежда организация на производители, която е свързана с колективно изпълнение на договореност. Всичките казусни примери са смесени договорни модели, в които има един основен водещ и допълнителни характеристики от останалите три иновационни договорни модела. В процеса на анализ на казусните примера се използват десет критерия за оценка на ефективността на договорните отношения за предоставянето на АЕОБ. С помощта на метода на фокус група от всеки казус в комбинация с експертна оценка се оценяват тези десет критерия  за ефективност. Скалата за оценка е от 1 до 5. Всеки един от приложените десет критерия за ефективност се оценяват по следния начин: с една точка много лошо, с две - лошо, с три - средно, с четири - добро, а с пет - много добро. 
Четвъртата задача изследва възможностите за въвеждане на финансови стимули за доставка на АЕОБ, базирани на постигнати резултати за намаляване на водната ерозия. С помощта на инвестиционен анализ се определя размера на нетната настояща стойност на инвестиционен проект за закупуване на селскостопанска техника – трактор с прикачен инвентар.  Целта е да се изследва дали е икономически обосновано наемането на 2,3 ха лозя – винен сорт, като се съпоставят получаваните приходи и направените разходи за отглеждане. Определя се  размера на печалбата. За изчисляване размера на годишните парични потоци се включват и две плащания по ОСП 2023-2027 г.: основно и  агроекологично подпомагане. Получава се ННС в размер на 3627,00 лв. Достига се до извода, че без наличието на агроекологично плащане ННС ще бъде отрицателна величина, т.е инвестицията няма да е икономически обоснована да се осъществи. 	Допълнително се разработва адаптиран модел за намаляване на водната ерозия чрез агроекологично договорно отношение за постигнат резултат. На базата на  математически модел (формула 1) се определя размера на агроекологичните плащания, като се изследва ефекта от прилагане на компенсаторни плащания с критерии за постигнат резултат за намаляване на водната ерозия в България. Разработват се три сценария за определяне размера на агроекологичните плащания.
𝐴𝐸𝑆 = (Р*K1) +(W ∗ I)  	                                                   (формула1)
където:
𝐴𝐸𝑆 – стойност на агроекологичните плащания;
Р - площ на стопанството, заявена под агроекология, ха;
К1 - размер на компенсаторно плащане, лв/ха;
W - икономическа стойност за намалената почвена ерозия (лв/т/ха/ г);
I - намалена почвена ерозия поради приложено агроекологично плащане (т/ха/г).
[bookmark: _Toc196990430]За целите на анализа се разработват три отделни сценария свързани със седем различни по големина и произвеждана продукция стопанства. По този начин се симулират и изчисляват определени размери на агроекологичните плащания, като в тази връзка се въвеждат два показателя за водна ерозия: W и I. Така се обвързва прилагането на селскостопански практики с постигнати резултати в борбата с водната ерозия. Целта е извеждане на опредени зависимости между размера на стопанството, показателите за резултатност и размера на компенсаторните плащания. Компенсаторните плащания включват две интервенции от Стратегическия план за развитие на земеделието в България за периода 2023-2027 г.  Агроекологичното плащане ще зависи не само от площта на стопанството и размера на компенсаторното плащане, но и от достигане на определени показатели в борбата с водната ерозия. 
Петата задача е да се разработят насоки за подобряване ефективността на  договорните отношения в ОСП за предоставяне на АЕОБ. Това е възможно с прилагането на синтез и АНР (Analytic Hierarchy Process)  анализ, на база получените резултати, приоритизиране на препоръките и обобщаване на направените изводи. Това е метод за многокритерийно вземане на решения, разработен от Томас Саати (Saaty, 1980).

ТРЕТА ГЛАВА. АНАЛИЗ НА ПОЛУЧЕНИТЕ РЕЗУЛТАТИ И ВЪЗМОЖНОСТИ ОТ ПРИЛАГАНЕ НА МЕТОДИЧЕСКИЯ ИНСТРУМЕНТАРИУМ
[bookmark: _Toc196990431][bookmark: _Toc175740645] 3.1. Анализ на прилаганите агроекологичните мерки в България
Сравнявайки предоставянето на АЕОБ  за двата минали периода 2007-2013 г. и 2014-2020 г. и настоящия период 2023-2027 г. се достига до извода за непрекъснато увеличаване броя на прилаганите мерки и схеми насочени към опазване на околната среда  и предоставяне на агроекологични блага от земеделските стопани. Налице е разширяване на използвания инструментариум чрез използването на интервенции и еко схеми насочени към компенсиране на стопаните прилагащи практики щадящи околната среда. 
В анализираният първи период в рамките на ОСП 2007-2013 г. имаме само една агроекологична мярка, докато в следващия период 2014-2020 г.  те са вече няколко. Мярка 10 „Агроекология и климат“ (2007-2013) се състои от няколко направления, чрез който се прилагат практики и дейности за опазване на околната среда и предоставянето на АЕОБ. Това са: контрол на почвената ерозия, опазване на застрашени местни сортове, поддържане на местообитанията на защитени видове, възстановяване на затревени площи и други.  За периода 2007-2013 г. политиката по отношение осигуряването на АЕОБ се провежда чрез втори стълб на ОСП. 
Два типа проблеми се адресират от Ос 2 на ПРСР 2007 – 2013 г. Това са:
·  неефективното използване и/или унищожаването на природните ресурси;
· недостатъчните превантивни мерки насочени към опазването на околната среда. 
Според заключенията и препоръките в последващата оценка на ПРСР 2007 – 2013 г., програмата е допринесла за определено смекчаване на промените в изменението на климата, но не в първоначално планираната  степен и въвеждането на иновативни подходи е незначително. Прилагането на различни дейности по мярка 214 „Агроекологични плащания“ има своето положително влияние върху качеството на почвите и водите. По този начин се подобрява почвеното здраве и намаляват деградационните процеси. Тези дейности се прилагат единствено по втори стълб на ОСП 2007-2013 г. Положителна е тенденция за повишаване броя на подадените заявления по мярка 214 „Агроекологични плащания“ за периода 2007-2013 г. Това води до разширяване обхвата на прилаганите дейности и заявени площи. Биологичното земеделие изоставя значително съгласно одобрения процент на изпълнение. 
В рамките на ОСП за периода 2014-2020 г. мярка 214 „ Агроекологични плащания“ от ПРСР 2007-2013 г.  се трансформира в мярка 10 „ Агроекология и климат“ и мярка 11 „Биологично земеделие“. През програмния период 2014-2020 г. е налице допълнително увеличаване на средствата за агроекологични практики  насочени към предоставянето на АЕОБ, включително нови схеми по първи стълб. В съображение №37 от Регламент (ЕС) 1307/2013 на Европейския парламент и на Съвета се споменава, че: 
„Една от целите на новата ОСП (бел. за период 2014 – 2020 г.) е подобряването на екологичните параметри чрез задължителен компонент за „екологизиране“ на директните плащания, които ще подкрепят селскостопански практики, благоприятни за климата и околната среда, приложими в целия съюз“. Според направения анализ на програмния период 2014-2020г., въпреки, че в този период се прилагат повече агроекологични мерки в сравнение с предишния, това не води до постигане на заложените индикатори. Необходимо е реално измерване на постиганатите резултати. Отрицателната тенденция за намаляване на стопанствата бенефициенти по мярка 10 „Агроекология и климат“ от ПРСР 2014-2020 г. е ясен сигнал за необходимост от промени. Има множество начин, които могат да оказат положително влияние върху тази отрицателна тенденция.  Един от тях е въвеждането на нови иновативни модели на договорни отношения за доставка на АЕОБ.
След двугодишен период на преход, в ОСП 2023 – 2027 г. „държавите членки включват сред интервенциите в стратегическите си планове задължения в областта на агроекологията и климата, и може да включат други задължения в областта на управлението“ . Тези нови дейности са много по разнообразни, като вече има поставени цели за постигане, насочени към веригата на стойността, резултатите, пазарната ориентация, конкурентоспособността, устойчивото развитие на стопанската дейност, ефективното управление на природните ресурси и други. В ОСП 2023 – 2027 г. ясно е посочено, че задълженията, поемани от земеделските стопани в областта на околната среда и климата, са доброволни, на договорна основа. Основната новост на „зелената“ архитектура е въвеждането на екосхеми и интервенции в рамките на първия стълб на политиката. Това е основната разлика с предишния период (2014 – 2020). В съображение №30 от Регламент (ЕС) 2021/2115 на Европейския парламент и на Съвета се потвърждава, че ОСП „трябва да играе роля както за намаляване на отрицателните въздействия върху околната среда, така и върху климата, включително биоразнообразието, а също и в увеличаването предоставянето на екологични обществени блага“. При определяне на селскостопанската дейност държавите членки трябва да вземат предвид предоставянето на обществени блага. В съображение №72 от Регламент (ЕС) 2021/2115 на Европейския парламент и на Съвета се посочва, че подпомагането в ОСП 2023 – 2027 г. във връзка със задължения в областта на управлението „може да включва също плащания за други видове интервенции, подпомагащи системи за екологосъобразно производство, като например агроекология, консервационно земеделие, интегрирано производство и други. На държавите членки следва да бъде позволено да разработят схеми в рамките на този вид интервенции, въз основа на своите потребности“. 
[bookmark: _Toc196990435]3. 2. Анализ на получените резултати на база проведено анкетно проучване 
Основната цел на проведеното анкетното проучване е да се събере достатъчно информация и данни. С тяхна помощ се извеждат договорни характеристики, насоки и препоръки, които биха подобрили и увеличили вероятността за бъдещо участие на  земеделските стопани в иновативен модел на  договорни отношения за доставка на АЕОБ. Един от най-важните въпроси е каква част от общия годишен доход на домакинството се получава от земеделска дейност. Във фигура 1 са обобщени данните. Над половината от респондентите – 55,33%, получават годишен доход от над 90% в резултат от земеделска си дейност. Това означава висока зависимост и чувствителност на земеделските стопани. Следващата група са респондентите, които получават доход от земеделска дейност между 60 – 89 % от всичкия получен годишен доход. Това са 24,00% от участвалите в анкетата стопани.
Фигура 1 Общ годишен доход на домакинствата получен от земеделска дейност

Източник: Авторово проучване.
Според степента на завършено образование респондентите се разпределят в следните групи. Завършилите висше образование със степен бакалавър са 52,0 %, докато магистрите са 8,0%. Това означава, че е много висок делът на анкетираните с висше образование.  Другата група са респондентите със завършено средно образование. Това са 40,0 %. В анкетното проучване няма нито един респондент посочил, че има начално образование. Данните са обобщени във фигура 2.
Фигура 2 Степен на завършено образование на респондентите 

Източник: Авторово проучване.

Следващата част „Агроекологични дейности“ от анкетата обхваща въпроси свързани с прилаганите агроекологични дейности през последните 5 години и намерение за прилагане през следващите 5 години. Селектирани са: качество и плодородие на почвата, опазване на водите, биоразнообразие и естествени местообитания, изменение на климата и съхранение на въглерод в почвата и други. 

Таблица 1 Агроекологични услуги за подобряване на околната среда

	Агроекологични услуги за подобряване на околната среда

	Провеждане на агроекологични мерки през последните 5 г.
	Интерес към провеждане на агроекологични мерки през следващите 5 г.

	Агроекологични услуги
	Прилагане
	Процент (%)
	Агроекологични услуги
	Прилагане
	Процент (%)

	Качество и плодородие на почвата
	да
	43,3
	Качество и плодородие на почвата
	да
	100,0

	
	не
	56,7
	
	не
	0

	
	Total
	100,0
	
	Total
	100,0

	Опазване на водите
	да
	7,3
	Опазване на водите"
	да
	82,0

	
	не
	92,7
	
	не
	18,0

	
	Total
	100,0
	
	Total
	100,0

	Биоразнообразие и естествени местообитания
	да
	32,7
	Биоразнообразие и естествени местообитания
	да
	67,3

	
	не
	67,3
	
	не
	32,7

	
	Total
	100,0
	
	Total
	100,0

	Ландшафт и пейзаж
	да
	13,3
	Ландшафт и пейзаж
	да
	49,3

	
	не
	86,7
	
	не
	50,7

	
	Total
	100,0
	
	Total
	100,0

	Изменение на климата
	да
	11,0
	Изменение на климата
	да
	70,0

	
	не
	89,0
	
	не
	30,0

	
	Total
	100.0
	
	Total
	100,0

	Съхранение на въглерод в почвата
	да
	7.3
	Съхранение на въглерод
	да
	58,0

	
	не
	92,7
	
	не
	42,0

	
	Total
	100.0
	
	Total
	100,0


Източник: Авторово проучване.
В част „Видове договорни характеристики“ се  тества готовността и желанието на земеделските стопани да участват в агроекологичен договор. Предварително са подбрани няколко характеристики на договорните отношения. Тези характеристики са поднесени като твърдения и могат да бъдат част от бъдещ елемент на договорно отношение. Целта е да се определи как се възприемат от земеделските стопани. Получените данни са обобщени в таблица 2.
Таблица 2 Участие на респондентите в договор в зависимост от осем договорни характеристики

	Характеристики
	Процент

	1. Свободен избор за прилагани практики
	не оказва влияние върху готовността ми
	27,8

	
	повишава донякъде готовността ми
	7,1

	
	Значително увеличава готовността ми 
	65,1

	
	Total
	100,0

	2. Диверсифициране на плащането в зависимост от постигнатите резултати
	не оказва влияние върху готовността ми
	8,3

	
	повишава донякъде готовността ми
	26,5

	
	значително увеличава готовността ми 
	65,2

	
	Total
	100,0

	3. Колективно договаряне
	значително намалява готовността ми 
	55,8

	
	не оказва влияние върху готовността ми
	31,0

	
	повишава донякъде готовността ми
	13,2

	
	Total
	100,0

	4. Общо получаване на плащане
	значително намалява готовността ми 
	45,8

	
	не оказва влияние  върху готовността ми
	41,0

	
	повишава донякъде готовността ми
	13,2

	
	Total
	100,0

	5. Агроекологичен етикет
	не оказва влияние върху готовността ми
	31,3

	
	повишава донякъде готовността ми
	59,0

	
	значително увеличава готовността ми
	9,6

	
	Total
	100.0

	6. Платено от крайния потребител
	значително намалява готовността ми 
	13,3

	
	намалява донякъде готовността ми
	26,5

	
	не оказва влияние върху готовността ми 
	45,8

	
	повишава донякъде готовността ми
	14,5

	
	Total
	100,0

	7. По-нисък наем на земеделска земя
	не оказва влияние върху готовността ми
	39,8

	
	повишава донякъде готовността ми
	50,6

	
	значително увеличава готовността ми 
	9,6

	
	Total
	100,0

	8. Наличие на безплатно обучение
	не оказва влияние върху  готовността ми
	18,1

	
	повишава донякъде готовността ми
	18,1

	
	значително увеличава готовността ми 
	63,9

	
	Total
	100,0



Източник: Авторово изследване.
Наличието на свободен избор за прилагане на селскостопански практики, организирано безплатно обучение, достигане до високи резултати и получаване на по-добро заплащане, въвеждането на агроекологичен етикет биха оказали положително влияние върху нагласата за участие в договор с подобен елемент. Те могат да бъдат прилагани поотделно или комбинирани, така  че да влияят положително върху нагласите на земеделските стопани. Целта е участието на повече заинтересовани страни и увеличаване ефективността при предоставяне на АЕОБ и изразходване на публични средства.
3.3. Анализ на получените резултати на база логистичен модел 
 С получената информация от част ‚Видове договори“ на анкетното проучване и с помощта на прилагането на частично пропорционален логистичен модел с регресии, се извеждат допълнителни характеристики и фактори, които оказват положително влияние върху нагласите на земеделските стопани. По този начин може да се подобри участието на повече стопани при бъдещо разработване на модел на договорно отношение за доставка на АЕОБ. На базата на извършения анализ се изгражда усъвършенстван  модел за иновационно договорно отношение, като се взимат под внимание променливите свързани с най-ниското до най-високото желание за участие, заявено от всеки един респондент.
Договор свързан с резултат
Използваният модел е много стриктен, поради тази причина използваме частично пропорционален логистичен модел. В резултат от анализа, при прилагането на този логистичен модел с регресии, се откроява положителната зависимост между вероятността в бъдеще земеделския стопанин да участва в модел на договорно отношение базирано  на постигнати резултати. Анализът откроява следните фактори в тази посока:
· по-високата степента на образование;
· наличието на произведена в стопанството биологична продукция;
· намерение за участие в бъдещото ръководството на стопанството (над 5 г);
· изплащането по договора се осъществява с частни средства – от купувачите;
· основната дейност в стопанството e отглеждане на зърнени култури;
· наемането на земя с намален наем с предварително записани екологични клаузи;
Получените резултати показват, че малко над 20% заявяват своето неутрално мнение за вероятно бъдещо участие в договор основан на резултата. Само 19,5% отбелязват отговор „малко вероятно“. Вероятно и много вероятно участие заявяват 60,2%. Това е и най-голямата група, заявяваща намерение за бъдещо участие.
В резултата от тези данни се потвърждава първата хипотеза, че иновативните договори за доставка на АЕОБ, базирани на постигнати резултати, са по-ефективни от гледна точка нагласите на земеделските стопани.
Колективен договор
В резултат от анализа при прилагането на този логистичен модел с регресии се откроява положителната зависимост между вероятността да участват в колективен модел на договорно отношение по отношение на следните фактори:
· по-малкия размера на обработваемата земя;
· намерение за  участие в бъдещото ръководството на стопанството (над 5 г);
· наемане на земя с намален наем с предварително записани екологични клаузи;  
· наличието на производство на сертифицирана биологична продукция;
· пол на стопаните - жените са по-склонни;
 От всички анкетирани 70 % заявяват, че малко вероятно е в бъдеще да участват в колективен модел на договорно отношение. За други 12,5 %  изразяват неутралност. Третата група, която представлява също 12,5% от всички анкетирани заявяват, че вероятно биха участвали в бъдеще в подобен модел на договорно отношение с колективна договореност. Само 5 % от всички анкетирани заявяват, че много вероятно е в бъдеще да участват в колективна договореност.
Получените резултати потвърждават работната хипотеза, че колективната договореност не е привлекателна. В практиката е възможно прилагането на комбинация от характеристики на договорните отношения като различни ставки, етикетиране и други, които биха насърчили обединяването на земеделските стопани. По този начин прилагането на смесените договори е една от възможностите за преодоляване на тези негативни резултати.
Договор свързан с веригата на стойност
В резултат от анализа при прилагането на този логистичен модел с регресии се откроява положителната зависимост между вероятността за участие в договорно отношение свързано с веригата на стойност относно следните фактори:
· намерение за  бъдещо участие в ръководството на стопанството (над 5 г);
· по-голям е размерът на обработваемата земеделска земя;
· плащане  по договора става с частни средства - от купувачите;
· пол на стопаните: жените са по-склонни;
· наличие на произведена биологична продукция;
Според получените данни показателна е положителната нагласа на земеделските стопани към този тип договор. Над 15% заявяват много вероятно бъдещо участие, а други 30,3 % – вероятност за бъдещо включване в договор за създаване на стойност. Малко над 33% посочват неутралност, а малко вероятно  над 20 %. Липсват  респонденти отговорили много малка вероятност за бъдещо участие.
Въвеждането на специфично етикетиране, лесно разграничимо и възприемано от крайния потребител, допълнително ще стимулира както потреблението, така и производството на агроекологични продукти. Селскостопанските дейности и практики ще влияят положително върху околната среда и няма да способстват за изменението на климата.
Договор с екологична клауза за владение на земя
В резултат от анализа при прилагането на този логистичен модел с регресии се откроява положителната зависимост между вероятността за участие в договорно отношение свързано с екологична клауза за владение на земя относно следните фактори:
· наличие на произведена биологична продукция;
· пол на стопаните: жените са по-склонни;
· дял на продадените продукти: стопаните реализиращи по-големи количества продукция директно на крайни потребители са по-склонни да участват;
Получените данни показват, че малко над 20 % заявяват, че в бъдеще е вероятно да участват в подобен модел на договореност. Други 16 % заявяват, че много вероятно е в бъдеще да участват. Неутралност изразяват 23 %. Близо 20 % заявяват, че много малко вероятно е в бъдеще да участват в подобен модел на договореност.
Договорът за владение на земя с екологични клаузи също крие риск от неизпълнение.  Множество фактори оказват влияние, но като цяло се възприема добре сред земеделските стопаните.
[bookmark: _Toc196990441][bookmark: _Toc175740654]3.4. Анализ на получените резултати на база модел за намаляване на                   водната ерозия
Инвестиционен анализ
За целите на анализа е необходимо да се изследва примерно земеделско стопанство в България. Един от типични лозарски райони е Благоевград. Съществуват и други, но в разработването на този модел ще участва този район, защото там има изразена много висока водна ерозия. За благоевградска област е  характерна диверсификацията на стопанствата и отглежданите култури, поради географските особености . В изследването при избора на стопанство и район се прилагат различни критерии в зависимост от изложеност, хидрогеоложка нестабилност, особеностите на селското стопанство, проблем с почвената ерозия и други. Разглежданото примерно земеделско стопанство има инвестиционно намерение  да наеме 2,3 ха лозя – винен сорт. Допълнително е необходимо закупуването на лозарски трактор с инвентар. По този начин ще може самостоятелно да се обработва наетото лозе и да се извършва затревявания в междуредията: агроекологична практика за намаляване на водната ерозия и подобряване на почвеното здраве. По този начин разработеният модел на инвестиционен анализ дава възможност за оценка на нуждата от инвестиция за внедряване на агроекологично благо. За тази цел е необходимо да се изчисли нетната настояща стойност (ННС) на инвестицията, като се съпоставят първоначалните разходи и очакваните бъдещи парични потоци.  Всички постоянни и променливи разходи, които участват във формирането на печалбата са подробно разгледани.   В практиката това са разходи за напояване, резитба, торене, бране, препарати за растителна защита  и други. Приходите от продажба зависят от  цените на свободния пазар. В разглеждания пример получаваме, че печалбата е в размер на 1828,05 лв/ха. 
Следващата стъпка за определяне на ННС е изчисляване размера на годишните парични потоци за период от десет години. В настоящият пример се приема, че ще бъдат постоянна величина. Допълнително за това насаждение може да се получават два вида плащания за периода 2023-2027 г. Първото е основно подпомагане, а второто е агроекологично, насочено към опазване на почвеното здраве и намаляване на ерозията. Съгласно първото плащане, което е интервенция насочена към  подпомагане доходите за устойчивост, за кампания 2023 се заплаща за допустима обработваема земя сумата от 179,93 лв/ха (Заповед РД 09-1295/20.12.2023 г. на министъра на земеделието и храните). Този вид плащане земеделските стопани го получават всяка година. Това е основно подпомагане. За целите на изследването се приема, че ще е с постоянна величина за период от десет години. Второто плащане е вече агроекологично. За него всеки земеделски стопанин, който отглежда трайни насаждения, вкл. лозя може да участва в екосхема „Екологични трайни насаждения“, част от Стратегическия план 2023-2027 г. Размерът на годишното агроекологичното плащане ще е 223,33 лв./ха. Годишният паричен поток е сбор от сумата на годишната печалба от реализация на продукцията и полученото подпомагане (основно и агроекологичното). Нормата на дисконтиране е 5%. Размерът на  ННС  е положителна величина. Осъществяването на тази инвестиция е икономически обоснована. Важното е да се отбележи, че без получаване на агроекологично плащане, размерът на ННС ще бъде отрицателна величина. 
Сценариен анализ
Допълнително за последващия анализ, който е насочен към изчисляване размера на агроекологичните плащания за постигнат резултат, се разработят три сценария за намаляване на водната ерозия. В тях ще участват общо седем земеделски стопанства. Те ще бъдат с различна площ и отглеждана основна култура. В резултат от анализа за прилагането на настоящия модел за намаляване на водната ерозия ще се симулират няколко нива на компенсаторни агроекологични плащания и няколко нива на резултатност. Трите сценария се прилагат върху разгледаното стопанство в т. 3.4. обработващо лозя и още шест други  земеделски стопанства, осъществяващи своята дейност в благоевградска област. В научната литературата се разглеждат средни разходи за почвена ерозия  в размер от около 50 – 60 евро/т/годишно (Panagos et al., 2015; Telles et al., 2011). В практиката тази стойност дори варира от 3 до 300 евро/т/годишно (Panagos et al., 2015). За целите на анализа са разработените три сценария, в които участват два показателя. Единият е намалена почвена ерозия с две стойности на единичната полза (W). Това са ниска 45 лв./т/г и висока 90 лв./т/ г. Другият показател е намалена почвена ерозия поради прилагано агроекологично плащане. За целите на изследването се възприема намалената почвена ерозия поради агроекологично плащане (I) да е - 10 т/ха/ г. При трите сценария на плащане се приема различен размер на компенсаторното агроекологично плащане (К), в зависимост от стопанството и отглежданата земеделска култура. За целите на изследването се разглеждат седем земеделски стопанства. Това са много малки, малки и средни стопанства, всички с растениевъдна специализация. Те осъществяват своята дейност  в област Благоевград. При избора им са взети под внимание: изложеност, хидрогеоложка нестабилност, проблемът с ерозията на почвата и други критерии.
Първи сценарий
При първия сценарии на плащане за целите на изследването се възприемат индикативните ставки от „Екосхема за запазване и възстановяване на почвения потенциал“. В рамките на тази екосхема се разглежда дейността свързана с насърчаване на зелено торене. Допълнително се взима предвид и „Екосхема за екологично поддържане на трайните насаждения“ – със затревяване на междуредията. Съгласно приетия Стратегически план за развитието на земеделието в България 2023 – 2027 г., за трайните насаждения и лозя компенсаторните плащания са 223,33 лв./ха, а за зърнено-житни култури и зеленчуци – 130,31 лв./ха. Въвеждат се два показателя. Първият е  ниска и висока икономическа стойност на намалена почвена ерозия (W), а вторият е намалена почвена ерозия поради прилагано агроекологично плащане (I). 

Таблица 3. Агроекологични плащания на база индикативна ставка
	Агроекологични плащания, основани на резултати

	Стопанство
	Специализация - Екосхема
	Площ под агроекология, ха
	Размер на компенсаторно плащане
лв./ха
	Агроекологични плащания, лв.

	
	
	
	
	При ниска икономическа стойност   лв.
	При висока икономическа стойност лв.

	1
	трайни насаждения - ЕПТП
	1,80
	223,33
	-48,01
	-498,01

	2
	лозя - ЕПТП
	2,30
	223,33
	63,66
	-386,34

	3
	трайни насаждения - ЕПТП
	3,20
	223,33
	264,66
	-185,34

	4
	трайни насаждения - ЕПТП
	4,50
	223,33
	554,99
	104,99

	5
	зеленчуци - ЗВПП
	18,00
	130,31
	1895,58
	1445,58

	6
	зърнено-житни - ЗВПП
	25,00
	130,31
	2807,75
	2357,75

	7
	зърнено-житни - ЗВПП
	35,00
	130,31
	4110,85
	3660,85


Източник: Авторово изследване.
Съгласно първият сценарии, действащите компенсаторни плащания са достатъчни да покрият:
· ниската икономическа стойност на намалената почвена ерозия на всички стопанства, с изключение на малките стопанства с площ под 2 ха, отглеждащи трайни насаждения. 
· високата икономическа стойност на намалената почвена ерозия на всички земеделски стопанства, с изключение на много малките стопанства с площ под 4 ха отглеждащи трайни насаждения;
Втори сценарий
При втория сценарий се въвежда 50%-тово увеличение на размера на компенсаторното плащане. За стопанствата, отглеждащи зърнено-житни култури и зеленчуци, то ще бъде  в размер на 195,47 лв./ха, докато при стопанствата отглеждащи трайни насаждения и лозя съответно 335,00 лв./ха. В таблица 4 „Агроекологични плащания с 50% увеличено компенсаторно плащане“ са представени обобщените данни. След обработката на информацията достигаме до извода, че няма нито един земеделски стопанин, които да е с отрицателен размер на полученото агроекологичното плащане при прилагане на ниска икономическа стойност на намалена почвена ерозия. При високото ниво на икономическа стойност на намалена ерозия само стопанство 1 и стопанство 2, които са най-малки, имат отрицателни агроекологични плащания. 
Таблица 4 Агроекологични плащания с 50% увеличено компенсаторно плащане
	Агроекологични плащания, основани на резултати

	Стопанство
	Специализация - Екосхема
	Площ под агроекология, ха
	Компенсаторно плащане лв./ха
	Размер на агроекологичните плащания, лв.

	
	
	
	
	Ниска икономическа стойност на намалената ерозия, лв.
	Висока икономическа стойност на намалената ерозия, лв.

	1
	трайни насаждения - ЕПТП
	1,80
	335,00
	152,99
	-297,01

	2
	лозя - ЕПТП
	2,30
	335,00
	320,49
	-129,51

	3
	трайни насаждения - ЕПТП
	3,20
	335,00
	621,98
	171,98

	4
	трайни насаждения - ЕПТП
	4,50
	335,00
	1057,48
	607,48

	5
	зеленчуци - ЗВПП
	18,00
	195,47
	3068,37
	2618,37

	6
	зърнено-житни - ЗВПП
	25,00
	195,47
	4436,63
	3986,63

	7
	зърнено-житни - ЗВПП
	35,00
	195,47
	6391,28
	5941,28


Източник: Авторово изследване.
Съгласно втория сценарий, увеличените компенсаторни плащания са достатъчни да покрият:
· ниската икономическа стойност на намалената почвена ерозия на всички земеделски стопанства;
· високата икономическа стойност на намалената почвена ерозия на всички стопанства, с изключение на много малките стопанства с площ под 3 ха отглеждащи трайни насаждения
Трети сценарий
При третия сценарий на плащане за целите на изследването се възприема 50%-тово намаление на компенсаторното плащане от това на първия сценарий. Размерът му зависи от вида на отглеждана култура. Това означава, че за стопанствата със зърнено-житни култури и зеленчуци ще бъде 65,16 лв./ха, а за трайни насаждения и лозя съответно 111,67 лв./ха. В таблица 5 „Агроекологични плащания с 50% намалено компенсаторно плащане“ са обобщени всички данни. При ниска икономическа стойност на намалената ерозия стопанство 1, стопанство 2 и стопанство 3 имат отрицателен размер на агроекологичните плащания. Стопанство 4, което също отглежда трайни насаждения, при ниска стойност на намалената ерозия, ще получи малко плащане, въпреки изпълняваните дейности. Всички тези стопанства са много малки по икономически размер. При висока стойност на икономически намалената почвена ерозия, стопанство 4 също няма да покрие критерия и ще получи отрицателен размер на агроекологичните плащания. 

Таблица 5 Агроекологични плащания с 50% намалено компенсаторно плащане
	Агроекологични плащания, основани на резултатите

	Стопанство
	Специализация - Екосхема
	Площ под агроекология, ха
	Компенсаторно плащане лв./ха
	Размер на агроекологичните плащания, лв.

	
	
	
	
	Ниска с-ст на намалената ерозия, лв.
	Висока стойност на намалената ерозия, лв.

	1
	трайни насаждения - ЕПТП
	1,80
	111,67
	-249,00
	-699,00

	2
	лозя - ЕПТП
	2,30
	111,67
	-193,17
	-643,17

	3
	трайни насаждения - ЕПТП
	3,20
	111,67
	-92,67
	-542,67

	4
	трайни насаждения - ЕПТП
	4,50
	111,67
	52,49
	-397,51

	5
	зеленчуци - ЗВПП
	18,00
	65,16
	722,79
	272,79

	6
	зърнено-житни - ЗВПП
	25,00
	65,16
	1178,88
	728,88

	7
	зърнено-житни - ЗВПП
	35,00
	65,16
	1830,43
	1380,43


Източник: Авторово изследване.
Съгласно третият сценарий, намалените компенсаторни плащания са достатъчни да покрият:
· ниската икономическа стойност на намалена почвена ерозия на всички стопанства, с изключение на много малките стопанства с площ под 4 ха отглеждащи трайни насаждения;
· високата икономическа стойност на намалената почвена ерозия на всички стопанства, с изключение на всички много малките стопанства с площ под 5 ха отглеждащи трайни насаждения;
Въвеждането на агроекологични плащания, комбинирани с показатели за постигнат резултат за намаляване на водната ерозия, изисква диверсифициране на размера на компенсаторното плащане и нивото на икономическа стойност на намалената почвена ерозия, в зависимост от размера на стопанството. За много малките стопанства е важно увеличаване на размера на компенсаторните плащания или намаляване на показателите за резултатност. За средните земеделски стопанства е възможно увеличаване на размера на заложените показатели за намаляване на водната ерозия или намаляване размера на компенсаторните плащания. По този начин ще се подобри ефективността на агроекологичните плащания, което ще доведе до постигането на резултати при намаляване на водната ерозия, разходваните публични средства и предоставяните агроекологични обществени блага. 
С прилагането на сценарийния анализ за намаляване на водната ерозия и използването на математически модел, се потвърждава третата хипотеза. Тя гласи, че за да се увеличи ефективността на договорните отношения при борбата с водната ерозия е необходимо въвеждането на диференцирани нива на агроекологичните плащания. Много малките стопанства с площ под 5 ха, отглеждащи трайни насаждения са най-уязвими и въпреки прилагане на различни агроекологични практики, няма да покрият въведените критерии и няма да получат плащане. Това може да се избегне чрез въвеждане на диференцирани нива на компенсаторни плащания, като се отчита размера на стопанството и отглежданата култура.
[bookmark: _Toc196990444][bookmark: _Toc175740657]3.5. Анализ на получените резултати на база изследвани избрани казуси
В дисертацията са включени три различни примера на договорни отношения за доставка на агроекологични блага. Те са взети от практиката на земеделски стопанства, осъществяващи своята дейност на територията на България. По своята същност това са договори между различни участници, които се задължават да изпълняват определени селскостопански практики, вкл. и да произвеждат определена продукция. Тези различни казуси са подбрани предварително. Всеки един от тях има положително влияние върху развитието и внедряването на един от четирите модела на договорни отношения за доставка на АЕОБ. При изследване на трите практически приложения на договорни отношения се използва  казусното изследване, който е допълнен с предварително разработен въпросник. Методът се прилага  към двама земеделски стопани и една организация на производители. Всички прилагат един от четирите иновативни модела на договорни отношения, вкл. смесения модел.
Казус първи: договор свързан с резултат - поддържане на общински терен 
Този казус разглежда договор, основан на резултати, а именно поддържане на пасище, общинска собственост, в добро земеделско и екологично състояние. Земеделският стопанин извършва своята дейност на територията на район Нови Искър, гр. София. Той обработва основно собствена земеделска земя отглеждайки 27 ха зърнено-житни култури. За по-обективен и пълен анализ е приложен SWOT анализ: силни, слаби страни, възможности и заплахи. Различни условия оказват влияние върху поведението на участниците в договора. Това са околна среда, социално-икономически характеристики, технология,  исторически контекст,  политически,  правни, пазарни, институционални и формални структури. Относно критериите за ефективност се прилагат следните: насоченост, дълготрайността, ефикасност,  приемане,  гъвкавост, изпълнимост, съвместимост, социален-културен капитал на стопанина, справедливост и доходност.
С помощта на метода на фокус група се оценява този  казусен  пример. Включени са всички страни по разгледаните три казуса. Получените оценки са осреднени и обобщени. Средната оценка на критериите за ефективност на този договор е 4,5.

 Втори казус: договор свързан с веригата на стойност - доставка на плодове и зеленчуци
Договорът между организация на агроекологични производители и различни търговски вериги е основан на веригата на стойността за продажба на плодове, зеленчуци и сокове на крайните потребители. Допълнително това е пример и за  смесен модел на  договореност включващ и колективния.
 Договорът между организация на производители и различни търговски вериги надгражда и други договорни отношения:
· между отделните земеделски производители за учредяване на самата организация на производителите;
· между ДФ „Земеделие“ и земеделските стопани за прилагане на агроекологични дейности в трайните насаждения.
Няколко земеделски производители, отглеждащи основно плодове в област Пловдив,  са дългогодишни бенефициенти по мярка 214 „Агроекологични плащания“ от ПРСР 2007 – 2013 г. и мярка 10 „Агроекология и климат“ от ПРСР 2014 – 2020 г. Те стопанисват и обработват трайни насаждения, в които прилагат агроекологични практики, свързани със затревяване на междуредията. С цел да отговорят на пазарното търсено количество за калибровани плодове,  учредяват организацията на производители.  По този начин повишават производствения си капацитет, подобряват качеството на предлаганата продукция, запазват и развиват агроекологичното си земеделие, а и максимизират своята печалба. Вместо да се продава произведената продукция на преработвател, земеделските стопани се обединяват и създават организация на производители. Всеки един поотделно не може да предостави готов краен продукт в търсеното голямо количество. Причината е липса на достатъчно средства, материална база, машини за обработка, калиброване, опаковане и съхранение. Единично всеки земеделски стопанин няма възможност да отговори на тези изисквания. Със създаването на обединение тези ограничения се преодоляват. 
Организацията на земеделските производители като страна, участник и изпълнител на договорното отношение за доставка на калибровани плодове и зеленчуци, се оценява съгласно десетте критерия за ефективност.  Прилага се също метода на фокус група, включваща всички участници в трите казусни примера. Получените оценки са обобщени и осреднени. По този начин с помощта на средна оценка е оценен казуса. Средната оценка на критериите за ефективност на този договор е 3,6.
Трети казус: договор с екологична клауза – обработване на земеделска земя 
Монокултурното отглеждане на зърнено-житни култури е широко разпространено в България. Разглежданото земеделско стопанство обработва собствена и наета земя. Районът е планински и полупланински, част от землището на община Сливница, София област. Районът е труден за извършване на земеделски дейности и липсват други земеделски стопани. За част от наетите площи стопанинът заплаща намален годишен наем,  за сметка на който се извършват допълнителни агроекологични практики. Наемът за обработваема площ в района е около 40 лв./дка, но за наетите земеделски земи с екологична клауза се заплаща 30 лв./дка. Собственикът на земята е съгласен да отдаде с по-нисък наем притежаваните земеделски земи: около 10 ха. Земеделският стопанин се задължава да обработва площите и да изпълнява заложените дейности по три екосхеми, част от Стратегическия план 2023 – 2027 г., за петгодишен период. Екосхемите са: 
· Екосхема разнообразяване на отглежданите култури;
· Екосхема за намаляване използването на пестициди;
· Екосхема за запазване и възстановяване на почвения потенциал.

Земеделският стопанин инвестира в изграждането на малка мелница. Ще преработва собствена продукция и ще продава различни брашна и друга произведена продукция. По този начин собственикът на земеделските земи ще закупува брашна и друга продукция при преференциални услови: 25% по ниска цена. Земеделският стопанин е изградил фирмен магазин, от който първоначално ще реализира своята продукция. Всеки собственик на земеделска земя може да се възползва от тези условия.
Географската характеристика на района, липсата на инициативност, достъп до финансиране и други причини, предопределят през годините изоставянето на много плодородна земеделска земя в района. Допълнително в обработваемите земи използването на конвенционални препарати за растителна защита и минерални торове допринася за намаляване на почвеното здраве. В резултат от това разглежданият земеделски стопанин подема инициатива за прилагане на дейности за възстановяване на почвения потенциал и прилагането на агроекологични практики. По този начин се намалява зависимостта от използване на вредни за околната среда практики, торове и препарати. Част от тези химични елементи се пренасят в произведените крайни продукти и увреждат човешкото здраве. Количеството на произведената продукция не трябва да е за сметка на качеството и да бъде във вреда на околна среда.
Този тип договор между земеделски стопанин и собственик на земя е добър пример за управление на терени в планински райони, с цел обработване, прилаганите на агроекологични селскостопански практики и получаването на доход. Земеделският стопанин получава „финансиране“ от страна на собственика на земи под формата на отстъпка от наема, но се задължава да прилага агроекологични практики. Интересът на собственика е земеделската земя да не пустее, да получава регулярен доход и да се прилагат агроекологични практики. Допълнително се предоставя възможност за потребяването на здравословни храни на преференциални цени. 
Средната оценка на критериите за ефективност на този договор е 3,5. Това е договорът с най-ниско оценените критерии за ефективност. Прилагането на подобни договори за владение на земя с екологични клаузи, на местно или национално ниво, зависи от множество фактори, рискове и условия. 
Таблица 6  Средна оценка на трите казусни примера
	Критерии за ефективност
	Договор свързан с  резултат
	Договор с веригата на стойност
	Договор с екологична клауза

	
	Оценка
	Оценка
	Оценка

	Продължителност
	4
	3
	3

	Ефикасност
	4
	4
	3

	Насочване
	4
	4
	4

	Приемане
	5
	3
	3

	Справедливост
	5
	4
	4

	Транзакционни разходи
	4
	4
	4

	Социален/културен капитал
	4
	3
	3

	Съвместимост
	5
	4
	4

	Гъвкавост
	5
	3
	3

	Рентабилност
	5
	4
	4

	Средна оценка
	4,5
	3,6
	3,5


Източник: Авторово изследване

Всеки един от разгледаните  три казуса има основен елемент от конкретното иновативно договорно отношение за доставка на АЕОБ. При първи казус земеделксиет стопанин трябва да поддържа общинския терен, т.е да постигне определен резултат. Допълнително трябва да се грижи и за елементите на ландшафта, като ги пази. Това е екологична клауза. Във втория пример освен договор свързан с веригата на стойност: производител – търговец, земеделските стопани трябва да покрият определени критерии за количество и качество. Тук също имаме смесен модел на договореност. При третият казус също освен екологична клауза имаме и отношение производител-потребител. По този начин с помощта на разработения въпросник и изследване на трите казусни примера се потвърждава четвъртата хипотеза, че смесените договори за доставка на АЕОБ са по-приложими в практиката и водят до увеличаване ефективността на договорните отношения. Причината е, че смесените договорни модели използват различни елементи според конкретната среда и условия. За успешното прилагане и ефективно функциониране на договорно отношение за доставка на АЕОБ е необходимо разработването на модел на договореност, който да удовлетворява в максимална степен всички страни. По този начин ще се подобри ефективността при доставката на агроекологични блага. Това може да стане като се вземе в предвид от една страна частните интереси на земеделските стопани и собствениците на земеделска земя (физически лица, юридически лица, община, държава и други), а от друга защитата на обществените интереси. 

В четвърта глава от дисертацията се синтезират препоръките за успешното прилагане в практиката на иновационни модели на договорни отношения за доставка на АЕОБ. Тези получени данни и информация спомагат при разработване на бъдещи успешни модели и схеми за стимулиране на земеделските стопани. Прилагането на подходящи модели на договореност, постигането на заложените резултати ще подобрят ефективността на провежданата селскостопанска политика. Изведените договорни характеристики, фактори, структурни елементи и зависимости, оказващи влияние върху готовността на земеделските стопани за бъдещо участие в един от четирите основни модела на договорни отношения за доставка на АЕОБ, са предпоставка за успешно разработване и прилагане на финансови стимули. Съвкупността от различни елементи и характеристики на отделните договорни отношения, внедрявани в практиката, определят така наречените смесени договори. Препоръките обхващат различни подобрения на условията и избор на подходяща комбинация от определени елементи насочени към проектиране, моделиране и управление на агроекологичните схеми. Основната цел е да се подобри ефективността на договорните отношения за доставка на агроекологични блага. Различния размер на транзакционни разходи, личните предпочитания и финансовите ползи при участието на стопаните в различни агроекологични интервенции, предопределя разнообразието на схемите. 
Препоръките към всеки един от четирите иновативни модела на договорни отношения за доставка на АЕОБ са обединени и структурирани в три направления. Всички договорни отношения са ефективни, но при различни условия и размер на стопанството. Няма изобщо ефективни или неефективни. Препоръките за подобряване на разгледаните четири модела на договорни отношения за доставка на агроекологични блага се структурират в следните направления:
· подобряване на обхвата;
· подобряване на гъвкавостта; 
· подобряване на резултативността;
В резултат от направения анализ се конструираха множество препоръки в четвърта глава. Те са структурирани в три направления за всеки един от четирите иновационни договорни модела. За практическото приложение е необходимо да се ранкират, за да се установят кои са най-значимите препоръки от гледна точка подобряване на ефективността за предоставяне на АЕОБ. За целта се прилага анализ, базиран на аналитичния йерархичен процес (Analytic Hierarchy Process - АНР).
За договор с екологична клауза за владение на земеделска земя най-значимите препоръки са с най-висок теглови процент. Те са насочени към прилагане на: 
· Измерител на заложените изисквания чрез въвеждане на системи за изпълнението на агроекологичните практики и изследване на въздействието им върху околната среда;
· Договори с екологични клаузи за специфични  райони с различно ниво на икономическо развитие;
· Специфични механизми за разрешаване на спорове, както и възможност за ревизия на клаузи. Целта е адаптиране към променящите се икономически  и екологични условия;
За договор свързан с постигнат резултат най-значимите препоръки са насочени към прилагане на:  
· Многостепенни плащания: базово плащане за изпълнение на дейности, допълнително плащане за постигане на резултати и бонусно стимулиране при надвишаване на първоначално заложените резултати;
· Използване на нови технологии за проследяване на постигнатите резултати, като внедряване на дистанционно наблюдение, сензори и географски информационни системи;
· Внедряване на договори с различна продължителност, от гледна точка времевия период за прилаганите агроекологични практики.
След определяне на теглата на всяка една от препоръките, се определят най-значимите препоръки при прилагане на колективен договор. Това са:  
· Финансови стимули за насърчаване на сътрудничеството. Въвеждане на базови плащания за колективно изпълнение и прилагане на бонуси или допълнително стимулиране за индивидуални високи постижения. Възможно е прилагане на бонус системи, обвързани с географски обхват и постигнати общи, по-високи постижения;
· Гъвкави договорни структури. Предоставяне на избор между модели със съвместна отговорност (юридическо лице) и модели без официална йерархия (индивидуална отговорност в група);
· Ясно дефиниране и отчитане на постигнатите цели чрез въвеждане на ясни екологични показатели на ниво организация  и индивидуално стопанство;
За договор, свързан с веригата на стойност най-значимите препоръки са с най-висок теглови процент. Те са насочени към прилагане на:
· Информираност на потребителите чрез разработване и прилагане на комуникационна и маркетингова стратегия за връзката между приложените агроекологични практики и произведените крайни продукти;
· Пазарна устойчивост чрез насърчаване на гъвкави бизнес модели, които могат да се адаптират към пазарната динамика и климатичните промени;
· Пазарни инструменти като премии, гаранции за изкупуване и други, с цел насърчаване на производството на агроекологични продукти;



ЗАКЛЮЧЕНИЕ

Резултатите от проведеното изследване потвърждават основната цел на дисертационния труд, свързана с идентифициране, изследване и адаптиране на подходящи иновационни модели за повишаване на ефективността на договорните отношения при предоставянето на АЕОБ. На базата на литературен преглед се идентифицираха  четири модела: договор с екологична клауза; договор, базиран на резултат; колективен договор и договор, свързан с веригата на стойност. В практиката най-често се прилага петият, който е смесен. Той притежава комбинация от отделни характеристики на четирите основни договора. Допълнително, за постигането на поставената цел, се изследваха агроекологичните блага и инструментите за предоставянето им. Разгледаха се екосистемните услуги, същността на иновациите, икономиката на договорните отношения, с фокус към транзакционните разходи и ефективността при предоставяне на АЕОБ. 
На базата прилагане на различни количествени и качествени методи на изследване се потвърди тезата, че промяната на договорните отношения в ОСП от традиционни, на база плащания на площ към иновативни повишава ефективността при предоставяне на АЕОБ. Това, от своя страна, мотивира земеделските стопани да постигат по-високи резултати, но е необходимо разработването на подходящи стимули. Допълнително се установи, че нагласите на земеделските стопани за прилагане на агроекологични практики и участието им в различни договорни отношения зависят от множество фактори: социално-икономически, структурни, ниво на информираност, отношение към опазването на околната среда, различни характеристики на самите договори, обхват, гъвкавост, транзакционни разходи и други.  
Потвърди се първата хипотеза на изследването, че иновационните договорни отношения за доставка на АЕОБ, базирани на постигнат резултат, са най-ефективни, от гледна точка, нагласите на земеделските стопани.  Въпреки въведената реформа от ОСП и преминаване от плащане на единица произведена продукция към единица обработваема площ, е необходимо допълнително усъвършенстване. Над 60% от анкетираните стопани заявяват готовността си да участват в подобен модел на договореност. В подкрепа на тази готовност е препоръката за прилагане на многостепенни плащания, съчетаващи базовото възнаграждение и бонуси за постигнати резултати. 
Потвърди се втората хипотеза, че договорните отношения, базирани на колективни действия за доставка на АЕОБ, не са достатъчно атрактивни сред земеделските стопани. Около 70% от земеделските стопани считат, че е малко вероятно да участват в подобни отношения. Причините могат да бъдат разнообразни: исторически, административни и други. Въпреки това, колективните договори остават потенциално ефективни при специфични контексти и при наличие на подходящи стимули – напр. гъвкави договорни структури и ясно дефинирани отговорности.
Изследването потвърди и третата хипотеза, че въвеждането на диференцирани нива на агроекологичните плащания, в зависимост от размера на стопанството и постигнатите резултати, води до увеличаване на ефективността на договорните отношения при борбата с водната ерозия. При прилагане на сценарийния анализ, при който се обвързват различни нива на агроекологични плащания, с показатели за намаляване на водната ерозия, се показва зависимост между постигнатите резултати, размера на стопанството и отглежданата култура. Възможно е въвеждането на няколко  нива на плащания, които да отчитат прилаганите агроекологични практики, постигнатите базови резултати и реализираните, съответно по-високи резултати от някои стопанства. По-този начин могат да се въведат гъвкави механизми за плащане, вкл. бонус системи.
Потвърди се четвъртата хипотеза, че смесените договорни отношения за доставка на АЕОБ са по-приложими в практиката и водят до увеличаване ефективността на договорните отношения. Разгледаните три казусни примера са смесени договорни модели. При тях има една водеща форма на иновационен договорен модел и няколко допълващи елементи от останалите три договорни отношения. Няма дефиниция за смесени договори, но те са в резултат от различна комбинация на характеристики и елементи на основните четири модела на договорни отношения. В практиката са по-често приложими. Основната причина е възможността за различна комбинация от елементи и характеристики, които да бъдат приложими в съответната ситуация. Казусните примери демонстрират, че съчетанието на различни елементи от основните модели осигурява по-висока гъвкавост, адаптивност, ефективност и резултативност. Такива "хибридни" договорни отношения следва да се насърчават чрез специфични интервенции от ОСП.
Различни фактори оказват влияние върху нагласите на земеделските стопани за бъдещо участие в определен иновационен договорен модел. 
Проведено беше анкетно проучване сред 150 регистрирани земеделски стопани, бенефициенти по мярка 10 „Агроекология и климат“ от ПРСР 2014-2020 г. С получените резултати се доказа, че определени характеристики на договорите и различни фактори, оказват влияние при вземането на решение за бъдещо участие на земеделските стопани. При наличие на  „свободно взимане на решение за прилаганите практиките“, над 65 % от респондентите заявяват, че такава характеристика увеличава значително готовността им за участие. Според друга характеристика „плащането става по-високо, колкото са по-добри постигнатите екологични резултати“, за над 91 % това повишава готовността им за участие. Следващата характеристика се отнася до продажба на произведени продукти, етикетирани като агроекологични. За над 68 % от стопаните, наличието на такъв елемент в договора повишава готовността им значително за участие.  Друга характеристика е насочена към „стопанисването на земя с намален наем“, при предварително съгласие да се изпълняват посочени в договора екологични практики. Над 60% заявяват, че такъв елемент в договора повишава готовността им за участие. 
При прилагане на частично пропорционален логистичен модел се определиха различни фактори, които оказват положително въздействие върху нагласите на земеделските стопани за бъдещо участие в един от четирите модела на договорни отношения.  „По–високата степен на образование“ и „основната дейност в стопанството е отглеждането на трайни насаждения и градинарство“, са фактори, които оказват положителна нагласа върху готовността за участие в договор, основан на резултатите. Друг фактор „дял на продадените продукти директно на крайния потребител“, оказва положителна нагласа върху участието на стопаните само в договорите с екологична клауза за владение на земя. Следващ фактор свързан с „производството на сертифицирана биологична продукция“, оказва положително влияние при участието в колективен, базиран на резултатите и договор с екологична клауза за владение на земя. „Намерението на фермера за бъдещо участие в ръководството на стопанството“ (над 5 г.) е фактор, който оказва благоприятна тенденция при включването в базиран на резултатите, колективен и на веригата на стойност договори. Когато плащането по договора се осъществява от крайните потребители, с частни средства, това оказва благоприятно влияние върху базиран на резултатите и веригата на стойност договор. Наемането на земеделска земя, с намален наем, с предварително записани екологични клаузи, е фактор, който оказва положителна нагласа сред фермерите за участие в базиран на резултатите и колективен договор. Факторите, свързани с по-голям размер на обработваемата земя и пол на фермерите ръководители (жени) оказват положително влияние върху колективния договор и с веригата на стойност договор. Факторът пол, влияе положително при вземането на решение относно договора с екологична клауза за управление.
По-отношение на най-значимите препоръки за подобряване на ефективността на договорните отношения за предоставяне на АЕОБ се направиха следните изводи:
· Въвеждане на многостепенни плащания: базово плащане за изпълнение на дейности, допълнително плащане за постигане на резултати и бонусно стимулиране при надвишаване на първоначално заложените резултати;
· Използване на нови технологии за проследяване на постигнатите резултати, като внедряване на дистанционно наблюдение, сензори и географски информационни системи;
· Измерване на заложените изисквания чрез въвеждане на системи за изпълнението на агроекологичните практики и изследване на въздействието им върху околната среда; 
· Разработване на финансови стимули за насърчаване на сътрудничеството. Въвеждане на базови плащания за колективно изпълнение и прилагане на бонуси или допълнително стимулиране за индивидуални високи постижения. Възможно е прилагане на бонус системи, обвързани с географски обхват и постигнати общи по-високи постижения; 
· Информираност на потребителите чрез разработване и прилагане на комуникационна и маркетингова стратегия за връзката между приложените агроекологични практики и произведените крайни продукти;
· Пазарна устойчивост чрез насърчаване на гъвкави бизнес модели, които могат да се адаптират към пазарната динамика и климатичните промени.

Преминаването от договори, основани на плащания на площ към иновационни модели на договорни отношения, значително може да подобри ефективността на агроекологичните резултати, в рамките на ОСП. 
В заключение, дисертационният труд предоставя значима научна и приложна стойност чрез систематично изследване на договорните модели и нагласите на земеделските стопани. Резултатите могат да послужат за формулиране на ефективни политики и схеми в настоящия програмен период на ОСП 2023-2027 г., както и в следващия 2028-2032 г. Това поставя изследването в областта на селското стопанство като обект на интерес от държавните институции, като МЗХ, ДФЗ, МОСВ и други държавни звена, които имат отношение към разглежданата тематика. 
Смесените договорни форми са практически по-приложими. Всички договорни модели, в определена степен, са ефективни, но при различни условия. Няма изобщо ефективни или неефективни. Необходимо е допълнително изследване на нагласите  и проблемите в животновъдните стопанства. Получените резултати могат да се променят при разработване на други методи и включването на повече изследвани земеделски стопанства. Разработването на пилотни схеми ще допринесе за получаването на допълнителна информация за натрупване на емпирични данни и оптимизация на подходите.

[bookmark: _GoBack]IV. ОСНОВНИ НАУЧНИ И ПРИЛОЖНИ ПРИНОСИ НА
ДИСЕРТАЦИОННИЯ ТРУД
В резултат от проведеното, в рамките на дисертацията, изследване могат да се определят следните приноси:
1. Разработена е методическа рамка за изследване и прилагане  на иновационни модели на договорни отношения за предоставяне на АЕОБ;
1. Конструирана е авторска дефиниция за иновационен модел на договорни отношения за предоставяне на АЕОБ;
1. Идентифицирани са условията и факторите, определящи поведението на земеделските стопани към иновационните модели на договорни отношения за предоставяне на АЕОБ, в условията на настоящия програмен период 2023-2027г. 
1. Адаптиран е модел за намаляване на почвената ерозия съобразно условия на България. Извършено е тестване на този модел, в съответствие с наличните агроекологични плащания, в условията на настоящия програмен период за постигане на конкретни резултати за намаляване на почваната ерозия. Изводите от прилагането на този модел показват необходимост от въвеждане на диференцирани нива на агроекологичните плащания, в зависимост от размера на земеделските стопанства;
1. Адаптирана и приложена е система за оценка на ефективността на договорните отношения за предоставяне на АЕОБ на ниво земеделско стопанство в България. Приложението на системата върху няколко практически казуса показва различен размер на транзакционните разходи, съобразно спецификата на земеделското стопанство.

